Hans Kristian Skibby (DF), 2010-05-06:
Det beslutningsforslag, som her er fremsat, vil jo pålægge regeringen at nedsætte en ungdomskommission med sigte på at skabe en sammenhængende og helhedsorienteret ungepolitik i Danmark, ikke blot når det gælder de unges uddannelse, men også når det gælder de unges fritids- og kulturtilbud, de unges boligtilbud, de unges retstilbud, havde jeg nær sagt, i hvert fald rets- og socialpolitiske problemstillinger, og samtidig også de unges fokus omkring sundhed og forebyggelse.
Fra Dansk Folkepartis side synes vi, der er tale om et meget vidtgående forslag, som nærmest favner alt i ét stort sammensurium.
Hvor skal man begynde, og hvor skal man slutte?
Faktum er jo, at der er tale om en illusion, da en sådan ungdomskommission ville skulle beskrive et ufatteligt arbejde i en ufattelig stor proces, som kun ville medføre bureaukrati og bureaukrati og bureaukrati.
Alt for mange politiske områder i den samme proces og alt for mange aktører på en gang er en god opskrift på en fiasko.
Og når man så tilmed fastslår i forslaget, at der skal være tale om en hurtigtarbejdende kommission, ja, så begynder smilebåndet jo lige så stille at komme opad rundtomkring i de små danske hjem.
Det her med hurtigtarbejdende kommissioner er nærmest blevet en standardformulering her i Folketinget, når man skal tage stilling til forskellige beslutningsforslag.
Hvordan skulle en sådan kommission dog kunne blive hurtigtarbejdende, når man stiller så mange ting op som krav, der skal målsættes og beskrives, detailformuleres, styres, koordineres, planlægges og udføres?
Og så skal kommissionen samtidig allerede inden for et år efter dens nedsættelse barsle med et færdigt projekt, et forslag, som så skal beskrive den her sammenhængende ungepolitik.
Det hænger simpelt hen ikke sammen.
Derimod fortæller virkeligheden, at der allerede nu er fokus på de unges forhold ud fra en samlet betragtning, hvor vi bl.a. kigger på boligpolitik, kultur- og fritidspolitik, socialpolitik, beskæftigelsespolitik og ikke mindst uddannelsespolitik, som jo selvfølgelig fylder utrolig meget hos de unge borgere.
Dermed kan man jo konkludere, at der faktisk i dag gøres utrolig meget for, at de unge skal finde en god plads i det danske samfund.
Det er måske også en af årsagerne til, at man faktisk kan se, hvis man kigger på de nyeste opgørelser fra EU, at med hensyn til langtidsledige er Danmark det land, som fører.
Man kan så godt sige, at det er en træls førertrøje at have, fordi der selvfølgelig alt andet lige er langtidsledige, altså folk, der har været ledige over 12 måneder, men Danmark er faktisk det land, som formår at få folk ud i enten uddannelse eller varige job hurtigst muligt ud af de 27 lande.
Så vi synes faktisk fra Dansk Folkepartis side, at der gøres rigtig meget for, at de nye årgange også skal finde deres plads i det danske samfund.
Vel kan vi optimere, og vel kan vi forbedre, men det gør man bedst ved at følge hvert område individuelt via vores ministerier, via vores råd, via vores nævn, via de forskellige politiske ordførere, via de forskellige politiske udvalg her i Folketinget, og dermed sikrer vi en sund og en afbalanceret koordinering mellem de forskellige delelementer.
Endelig vil jeg pointere, at det jo faktisk langt hen ad vejen er kommunerne, der skal udføre de her ting, og der vil jeg også gerne sige, at Dansk Folkeparti vil være lidt utryg ved at lade en sådan kommission gennemføre en ungepolitik, som måske kunne gå hen og give kommunerne endnu flere restriktioner og endnu flere krav for at sikre de unge en form for ligelighed i forhold til det samlede danske samfund.
Det er Dansk Folkeparti ikke tilhængere af, vi mener faktisk, at kommunerne gør det så godt, som de overhovedet kan, i øjeblikket, og vi mener også, at man fra ministeriers, fra ministrenes og fra Folketingets side går foran med hensyn til også at give de nødvendige økonomiske midler, der skal til.
Dansk Folkeparti er klart orienteret om, at vi selvfølgelig har en udfordring i, at vi om 10 år har 100.000 flere unge i Danmark.
Selvfølgelig skal vi have fokus på det, og det tror jeg bestemt også at den nuværende regering har, og skulle det ske, at regeringen ikke har det, så har Dansk Folkeparti det i hvert fald.
Med de ord kan jeg meddele, at vi ikke kan støtte det her beslutningsforslag.